Cieľom Európskeho piliera sociálnych práv je priniesť spravodlivosť do každodenného života každého občana bez ohľadu na to, či sa vzdeláva, pracuje, hľadá si zamestnanie alebo je na dôchodku; bez ohľadu na to, či žije v meste alebo vo vidieckej oblasti; bez ohľadu na jeho pohlavie, rasový alebo etnický pôvod, vek, zdravotné postihnutie, sexuálnu orientáciu alebo náboženské vyznanie. V roku 2017 sa všetky inštitúcie EÚ prihlásili k 20 zásadám piliera, ktorých cieľom je zlepšiť rovnaké príležitosti a zabezpečiť pracovné miesta pre všetkých, spravodlivé pracovné podmienky a sociálnu ochranu a začlenenie. Uplatňovaním týchto zásad sa potvrdzuje záväzok prijatý na najvyššej úrovni, že v centre pozornosti stoja ľudia, a to bez ohľadu na zmeny, ktoré sa majú vykonať, a že na nikoho sa nezabudlo.

Všetci Európania by mali mať rovnaké príležitosti na to, aby sa im darilo – musíme zachovať, prispôsobiť a zlepšiť to, čo vybudovali naši rodičia a starí rodičia. V súčasnosti má v EÚ prácu 241 miliónov ľudí, čo je rekordné číslo. Tento údaj však predstavuje len jednu stranu mince. V skutočnosti totiž nerovnosti pretrvávajú a nie všetci majú možnosť profitovať z tohto pozitívneho vývoja. Príliš mnoho ľudí má naďalej problémy vyjsť s peniazmi alebo čelí prekážkam v dôsledku nerovností. Mnohé deti a mladí ľudia, príliš často zo znevýhodneného sociálno-ekonomického prostredia, nemajú prístup ku kvalitnému vzdelávaniu či kvalitnej zdravotnej starostlivosti. Veľa starších ľudí stále žije bez prístupu k opatrovateľským službám. Nerovnosť brzdí rast a ohrozuje sociálnu súdržnosť. Musíme konať teraz, aby naše deti a vnúčatá mali možnosť využívať výhody spravodlivej, ekologickej a prosperujúcej budúcnosti a aby sme zabezpečili medzigeneračnú spravodlivosť.

Posilnenie postavenia ľudí prostredníctvom kvalitného vzdelávania, kvalitnej odbornej prípravy a kvalitných zručností

Pre budúcnosť sú kľúčové zručnosti. Vzhľadom na čoraz častejšie zmeny pracovných miest a pružné formy organizácie práce existuje neustála potreba učiť sa a pokračovať v učení s cieľom dosiahnuť úspech. Zručnosti umožňujú ľuďom využívať výhody rýchlo sa meniaceho pracoviska. V priebehu nasledujúcich piatich rokov bude musieť svoje zručnosti zlepšiť až polovica súčasnej pracovnej sily. V súčasnosti však stále príliš veľa mladých ľudí nemá základné ani digitálne zručnosti a príliš málo mladých ľudí má šancu po odchode zo školy tieto zručnosti nadobudnúť. Len jedna z desiatich dospelých osôb absolvuje nejakú odbornú prípravu v danom mesiaci a jeden milión voľných pracovných miest pre odborníkov na IKT brzdí investície do digitálnej transformácie. Viac ako 50 % podnikov, ktoré v roku 2018 do zamestnania prijali alebo sa snažili prijať odborníkov na IKT, uviedlo ťažkosti pri obsadzovaní takýchto voľných pracovných miest.

Vzdelávanie a odborná príprava sú kľúčom k zručnostiam. Členské štáty musia prispôsobiť vnútroštátne systémy vzdelávania a odbornej prípravy v celej Európe tak, aby poskytovali inkluzívne, vysokokvalitné vzdelávanie a odbornú prípravu od raného veku a aby podporovali ľudí pri preberaní zodpovednosti za svoj neustály rozvoj počas celej kariéry. Je potrebné vynaložiť ďalšie úsilie v oblasti potvrdzovania zručností a kompetencií získaných mimo formálnych systémov vzdelávania a odbornej prípravy. Zručnosti a skúsenosti získané na pracovisku prostredníctvom dobrovoľníckej práce alebo v akomkoľvek inom neformálnom prostredí, ak sú uznané a ocenené, môžu predstavovať dôležitú výhodu tých ľudí, ktorí si hľadajú nové zamestnanie.

Aby sme zistili, ktoré zručnosti potrebujeme, musia národné a regionálne vlády spolupracovať s tými, ktorí to vedia najlepšie: so zamestnávateľmi, zamestnancami, s učiteľmi a so školiteľmi. Na nestálom a meniacom sa trhu práce je dôležité, aby všetci ľudia mali široké kľúčové kompetencie, ktoré budú dobrým základom pre ich schopnosť prispôsobiť sa. Okrem toho, silné partnerstvá medzi tými, ktorí hľadajú nové talenty, a tými, ktorí ich vzdelávajú a školia, v kombinácii s modernými postupmi prognózovania a sledovaním uplatnenia absolventov môžu pomôcť lepšie identifikovať, čo sa treba učiť a akým spôsobom. Je to potrebné obzvlášť v regiónoch, ktoré čelia úbytku obyvateľstva a v ktorých zamestnávatelia už nemôžu nájsť kvalifikovaných pracovníkov. Je to potrebné aj pre malé a stredné podniky (MSP), ktoré sú nosným pilierom nášho hospodárstva. Štvrtina európskych MSP uvádza, že má pri hľadaní skúsených zamestnancov a manažérov ťažkosti. A vo všeobecnosti je to potrebné všade tam, kde si digitalizácia a ekologická transformácia vyžadujú nové súbory zručností. Odborné vzdelávanie a odborná príprava, ako aj učňovská príprava môžu podporiť zamestnateľnosť mladých ľudí i dospelých a pomôcť plniť meniace sa potreby podnikov. Investície do zvyšovania úrovne zručností a rekvalifikácie budú niečo stáť, pričom tieto výdavky by mali spoločne hradiť verejný sektor, zamestnávatelia i dotknutí jednotlivci. S cieľom dostať zručnosti, zamestnateľnosť a ľudský kapitál do popredia, Komisia v prvom štvrťroku 2020 aktualizuje program v oblasti zručností pre Európu a predloží návrh odporúčania v oblasti európskeho odborného vzdelávania a odbornej prípravy. Skúmajú sa aj inovačné riešenia, ktoré by ľuďom umožnili mať pod kontrolou svoje vzdelávanie a kariéru, ako napríklad osobný vzdelávací účet pre ľudí v produktívnom veku.

Kvalitné vzdelávanie a kvalitná odborná príprava vytvárajú rovnosť príležitostí a môžu prerušiť cyklus slabých výsledkov. Európsky vzdelávací priestor, ktorý sa má do roku 2025 stať skutočnosťou, uľahčí študentom cezhraničný pohyb v Európe a zlepší prístup ku kvalitnému a inkluzívnemu vzdelávaniu a odbornej príprave. V treťom štvrťroku 2020 Komisia ďalej rozvinie ciele európskeho vzdelávacieho priestoru a spolu s členskými štátmi zriadi nový rámec pre spoluprácu v oblasti vzdelávania a odbornej prípravy, v ktorom sa bude klásť silnejší dôraz na to, aby mladí ľudia dosahovali aspoň vyššie sekundárne vzdelanie a mali dostatočne pokročilé základné zručnosti. Erasmus+ bude naďalej podporovať a posilňovať vzdelávanie, odbornú prípravu, mládež a šport v Európe, aj vďaka výrazne vyššiemu rozpočtu na roky 2021 – 2027. Cieľom programu do budúcnosti je zabezpečiť, aby bol ľahko prístupný pre mladých ľudí s nedostatkom príležitostí, čím by sa stal inkluzívnejším. Väčším zapojením učiteľov, školiteľov a akademikov do tohto programu sa zvýši jeho schopnosť zbližovať naše systémy, pričom sa využijú výhody plynúce z výmeny najlepších postupov. Program Digitálna Európa bude podporovať rozvoj pokročilých digitálnych zručností, aby sa umožnilo nasadzovanie týchto technológií v hospodárstve a aby sa zároveň posilnili digitálne schopnosti poskytovateľov vzdelávania. V rámci podpory činnosti členských štátov Komisia v druhom štvrťroku 2020 takisto aktualizuje akčný plán digitálneho vzdelávania, aby stimulovala digitálne zručnosti mladých ľudí i dospelých a zabezpečila pripravenosť každej vzdelávacej organizácie na digitálny vek.

Naši mladí ľudia sú budúcnosťou Európy a zaslúžia si, aby bola tá budúcnosť jasná. Rodičia si prirodzene želajú, aby ich deti mali dobrú prácu a dobré kariérne vyhliadky. Aj napriek tomu príliš veľa mladých ľudí často pracuje za nízku mzdu alebo na dočasnom či neštandardnom pracovnom mieste, kde si nemôžu rozvíjať talent a plánovať budúcnosť. Riziko zaostávania hrozí oveľa častejšie mladým ľuďom so zdravotným postihnutím, ľuďom s migrantským pôvodom a mladým rodičom. S cieľom zintenzívniť boj proti nezamestnanosti mladých ľudí Komisia predloží v druhom štvrťroku 2020 svoj návrh na posilnenie záruky pre mladých ľudí, ktorá už teraz pomáha 3,5 miliónu mladých ľudí ročne zapojiť sa do odbornej prípravy či vzdelávania alebo nájsť si prácu. Nová záruka pre mladých ľudí bude mať dosah na mladých ľudí, pričom ich bude podporovať pri rozvíjaní zručností a získavaní pracovných skúseností, najmä tých, ktoré sú relevantné v súvislosti s ekologickou transformáciou a digitalizáciou.

Podporovanie profesijnej mobility a hospodárskej transformácie

Každý človek v Európe, či už mladý alebo starý, by mal mať prístup k včasnej a personalizovanej podpore vrátane odbornej prípravy v záujme zlepšenia jeho šancí na získanie kvalitného pracovného miesta alebo založenie podniku. Takmer každá dospelá osoba si v nejakom momente svojho života hľadala prácu. Niektorí ľudia si ju úspešne nájdu hneď po odchode zo školy a ľahko menia pracovné miesta vďaka stabilnej sieti a preukázaným výsledkom. Pre iných je to oveľa ťažšie. Nemusia mať dostatok informácií o pracovných príležitostiach, nemusia mať možnosť nájsť si prácu, ktorá zodpovedá ich zručnostiam a skúsenostiam alebo sa nachádzajú v zložitej osobnej či rodinnej situácii. Verejné a súkromné služby zamestnanosti by nemali podporovať len nezamestnaných, ale čoraz viac aj tých, ktorým hrozí strata zamestnania preto, že majú neaktuálne zručnosti.

Investičný plán pre udržateľnú Európu – Investičný plán európskeho ekologického dohovoru, ktorý bol dnes predstavený, prispeje k financovaniu transformácie, ktorej Európa čelí. Prechod na ekologickejšie hospodárstvo bude mať väčší alebo menší vplyv, a to v závislosti od regiónu či sektora. Neoddeliteľnou súčasťou plánu je Mechanizmus spravodlivej transformácie, vrátane osobitného Fondu na spravodlivú transformáciu, ktorý bude podporovať regióny, ktoré by mali byť viac zasiahnuté touto transformáciou, a tým pomôže zabezpečiť, aby sa na nikoho nezabudlo. Je dôkazom odhodlania EÚ zabezpečiť, aby environmentálna a sociálna udržateľnosť šli ruka v ruke. Investície rozvinú nové hospodárske činnosti a vytvoria nové pracovné miesta, znížia našu uhlíkovú stopu, zabezpečia cenovo dostupnú energiu a posilnia získavanie nových zručností. Modernizačný fond okrem toho umožní spravodlivú transformáciu v regiónoch závislých od uhlíka, a to podporou presunu, rekvalifikácie a zvyšovania kvalifikácie pracovníkov, ich vzdelávania, hľadania si zamestnania a zakladania startupov. Na preukázanie solidarity s prepustenými pracovníkmi a samostatne zárobkovo činnými osobami a na ich podporu môžu poslúžiť aj zdroje z Európskeho fondu na prispôsobenie sa globalizácii.

Vytváranie väčšieho počtu pracovných miest

Európske hospodárstvo zaznamenáva v súčasnosti rast už siedmy rok po sebe. Očakáva sa, že hospodárstvo bude v rokoch 2020 a 2021 aj naďalej expandovať, hoci vyhliadky na rast sú slabšie. Pracovné trhy sú stále silné a nezamestnanosť naďalej klesá, hoci pomalším tempom.

Európa musí stavať na tomto silnom základe, aby zabezpečila, že európske sociálne trhové hospodárstvo bude v nasledujúcich rokoch aj naďalej vytvárať väčší počet a kvalitnejšie pracovné miesta pre všetkých. Jadrom tejto transformácie bude priemyselná stratégia, ktorá bude predložená v prvom štvrťroku 2020, pričom jej silné základy budú vychádzať z jednotného trhu, a ktorá našim podnikom umožní inovovať a rozvíjať nové technológie, stimulovať obehovosť a vytvárať nové trhy. Dôraz na sociálne aspekty a aspekty zamestnanosti je neoddeliteľnou súčasťou stratégie, čo všetkým občanom, podnikom, regiónom a mestám umožní využívať výhody priemyselnej transformácie. Komisia v prvom štvrťroku 2020 takisto navrhne osobitnú stratégiu pre malé a stredné podniky (MSP). Tie sú zodpovedné za 85 % nových pracovných miest vytvorených v posledných piatich rokoch. Podpora inovácie, zabezpečenie financovania a zníženie byrokracie majú pre malé a stredné podniky zásadný význam pri vytváraní pracovných miest v Európe.

Európsky fond regionálneho rozvoja, Európsky sociálny fond plus a Kohézny fond budú aj naďalej zohrávať kľúčovú úlohu pri podporovaní sociálnej a územnej súdržnosti v našich členských štátoch, regiónoch a vo vidieckych oblastiach, aby udržali krok s digitálnou a ekologickou transformáciou nášho sveta. V návrhu nasledujúceho viacročného finančného rámca (VFR), ktorý predložila Komisia, sa na politiku súdržnosti vyčlenili na roky 2021 – 2027 celkové prostriedky vo výške 373 miliárd eur v bežných cenách. K územnej súdržnosti môže takisto prispieť Európsky poľnohospodársky fond pre rozvoj vidieka i Európsky námorný a rybársky fond. V návrhu Komisie sa takisto požaduje zriadenie Programu InvestEU, od ktorého sa očakáva, že zmobilizuje investície vo výške 650 miliárd EUR, z toho 50 miliárd EUR bude určených na projekty sociálnej infraštruktúry a sociálne investície do vzdelávania a zručností, sociálneho podnikania a mikrofinancovania. Program InvestEU sa bude takisto usilovať o otestovanie modelov partnerstva, ako aj nových obchodných a finančných modelov v záujme lepších sociálnych výsledkov, čím sa uvoľní potenciál kapitálu investorov a filantropov.

Vytváranie väčšieho počtu pracovných miest nie je len otázkou rastu. Platí to tým viac pre sociálne hospodárstvo, ktoré slúži sociálnym potrebám. V rámci sociálneho hospodárstva pracuje v Európe približne 13,6 milióna ľudí. Sociálne podniky a organizácie môžu prinášať angažovanosť, iniciatívy a výsledky na miestnej úrovni a zároveň približovať všetkých trhu práce. Sociálne hospodárstvo poskytuje inovačné riešenia v oblasti vzdelávania, zdravotnej starostlivosti, energetickej transformácie, bývania a poskytovania sociálnych služieb. Môže byť aj priekopníkom v oblasti miestnych ekologických dohôd vďaka vytváraniu aliancií na územiach, v rámci ktorých sa občania a podniky zapoja do klimatickej transformácie. Komisia v roku 2021 začne akčný plán pre sociálne hospodárstvo s cieľom posilniť sociálne investície a sociálnu inováciu a zvýšiť potenciál sociálnych podnikov vytvárať pracovné miesta, a to aj pre tých, ktorých pozícia na trhu práce je najslabšia. Sociálne zodpovedné verejné obstarávanie môže takisto zabezpečiť, aby sa existujúce finančné prostriedky využívali na podporu začlenenia, napríklad poskytovaním pracovných príležitostí pre osoby so zdravotným postihnutím alebo ohrozené chudobou.

Podporovanie rovnosti

Naša Únia získava silu a jednotu zo svojej rozmanitosti – rozmanitosti ľudí, kultúr a tradícií. Európa však môže napredovať len vtedy, ak bude využívať všetky svoje aktíva, talent a potenciál. To znamená, že by sa mala vytvoriť spravodlivejšia spoločnosť, v ktorej tí, ktorí majú rovnaké ambície, majú aj rovnaké príležitosti na ich realizáciu. Hoci je naša Únia domovom niektorých z najrovnoprávnejších spoločností na svete, stále treba vykonať veľa práce. Európa potrebuje zvýšiť svoje odhodlanie zabezpečiť začlenenie a rovnosť v každom zmysle slova, a to bez ohľadu na pohlavie, rasový alebo etnický pôvod, náboženské vyznanie alebo vieru, zdravotné postihnutie, vek alebo sexuálnu orientáciu. Rovnosť je na poprednom mieste politického programu Komisie a prvýkrát má svoje vlastné portfólio a novú špecializovanú pracovnú skupinu.

Osobitnú pozornosť si zasluhuje situácia žien. Nízka miera zamestnanosti je zlá pre hospodárstvo, ako aj pre samotné ženy. Napriek vyššej úrovni dosiahnutého vzdelania majú ženy kratšiu a častejšie prerušovanú kariéru ako muži, často v dôsledku povinností v oblasti starostlivosti o rodinu. Ich kariérny postup je pomalší a ich príjmy a dôchodky sú nižšie, hoci žijú dlhšie. V niektorých odvetviach sú ženy nedostatočne zastúpené. Platí to pre povolania v oblasti digitálnych technológií, kde ani jeden z piatich odborníkov na IKT nie je žena. Ženy dostávajú po odchode do dôchodku v priemere len dve tretiny výšky dôchodku mužov, čo je ešte väčší rozdiel než rozdiel v odmeňovaní. Boj proti stereotypom vo svete práce je nevyhnutný na to, aby mohli ženy vo svojej kariére napredovať a dostávať spravodlivú mzdu. Súčasťou riešenia na zabezpečenie spravodlivejšieho rozdelenia povinností v oblasti starostlivosti medzi ženy a mužov je zlepšenie služieb starostlivosti o deti a služieb dlhodobej starostlivosti. Komisia v prvom štvrťroku 2020 navrhne novú európsku stratégiu rodovej rovnosti, aby sa pokročilo v odstraňovaní rozdielov v odmeňovaní žien a mužov, aj prostredníctvom záväzných opatrení v oblasti transparentnosti odmeňovania, a v odstraňovaní rozdielov v dôchodkoch žien a mužov, aby sa podporil prístup žien na trh práce a aby sa zvýšil počet žien na vedúcich pozíciách v podnikoch a organizáciách.